सामग्री: इसी के साथ भारत 19 स्वर्ण, 12 रजत और 9 कांस्य पदक के साथ पदक तालिका में तीसरे स्थान पर बना हुआ है.

भारत की अनुजा जंग ने अपने पति के पदचिन्हों पर चलते हुए 50 मीटर राइफ़ल थ्री पोज़ीशन स्पर्द्धा में स्वर्ण पदक प्राप्त किया है.

इससे पहले वह 50 मीटर राइफ़ल पोज़ीशन थ्री की पेयर स्पर्द्धा में अंजली के साथ रजत पदक जीत चुकी हैं.

उनके पति समरेश जंग पहले ही निशानेबाज़ी की छह स्पर्द्धाओं में पाँच स्वर्ण और एक रजत पदक जीत चुके हैं. उन्हें अभी दो और स्पर्द्धाओं में भाग लेना है.

राष्ट्रमंडल में किसी एक खिलाड़ी के नाम अभी तक अधिकतम छह स्वर्ण पदकों का रिकॉर्ड है. इस बात की पूरी संभावना है कि समरेश जंग इस रिकॉर्ड की बराबरी करेंगे या फिर नया रिकॉर्ड बनाएँगे.

राज्यवर्द्धन और विजय को भी सोने के तमगे



भारत के लिए ओलंपिक में रजत पदक जीत चुके राज्यवर्द्धन राठौर ने मेलबोर्न में पुरुषों के डबल ट्रैप शूटिंग स्पर्द्धा में स्वर्ण पदक हासिल किया है.

निशानेबाज़ी में भारत को एक स्वर्ण विजय कुमार ने भी दिलाया. उन्हें 25 मीटर रैपिड फ़ायर पिस्टल स्पर्द्धा में नए रिकॉर्ड के साथ सोने का तमगा मिला.

इस स्पर्द्धा में रजत पदक भी एक भारतीय को ही मिला. पेम्बा तमंग ने चाँदी के तमगे पर हाथ मारा.

आठवें दिन भारतीय शिविर में इस रिपोर्ट को लेकर चिंता देखी गई कि दो पुरुष भारोत्तोलक कथित तौर पर डोपिंग टेस्ट में पकड़े गए हैं.

\nपिछली सामग्री को संक्षेप में निम्नानुसार किया जा सकता है:
मेलबोर्न राष्ट्रमंडल खेल के आठवें दिन भारत ने तीन और स्वर्ण जीते हैं. सोने के तीनों तमगे निशानेबाज़ी में मिले हैं.